Il-viċi-Kap Nazzjonalista Mario Demarco qal li l-iskema li ħabbar il-Gvern li permezz tagħha ser jagħti ċ-ċittadinanza Maltija lil min jiflaħ iħallas €650,000 hija biss skema ta’ bejgħ taċ-ċittadinanza u mhux intiża biex iġġib l-investiment fil-pajjiż. Dr Demarco qal li l-PN mhux kontra skema bħal din iżda huwa kontra l-iskema tal-Gvern għax din ma tispeċifikax min għandu jingħata ċ-ċittadinanza u għala. Dr Demarco qal li din l-iskema tista’ tpoġġi r-reputazzjoni tal-pajjiż f’dawl ikrah fuq livell Ewropew u Internazzjanali b’konsegwenzi li jistgħu jkunu serji għall-pajjiż. Dr Demarco ddikjara li jekk l-iskema tibqa’ kif inhi l-Partit Nazzjonalista ser jivvota kontriha fil-parlament iżda ħeġġeġ lill-Gvern biex idaħħal fl-iskema l-proposti tal-Partit Nazzjonalista biex ikun assigurat li min jingħata ċ-ċittadinanza jkun persuna ta’ reputazzjoni tajba u anke li jkun pruvat li qed jinvesti fil-pajjiż. Dr Demarco qal li l-iskema tal-Gvern hija ntiża biss biex il-Gvern idaħħal il-flus, mingħajr ebda obbligazzjoni ta’ investiment. Qal li l-Gvern mhux qed ikun trasparenti meta jgħid li mhux ser ikunu magħrufa l-ismijiet ta’ dawk li ser jingħataw ċ-ċittadinanza u lanqas jaqbel li l-Ministru għandu l-poter li jaqbeż il-proċess li ser jintuża minn kumpanija privata biex tapprova ċ-ċittadinanza. Dr Demarco qal li anke l-fatt li l-iskema ma għandhiex limitu fuq kemm persuni jistgħu jingħataw iċ-ċittadinanza fis-sena qed jibgħat messaġġ negattiv barra l-pajjiż liċ-ċittadinanza hija għall-bejgħ. Reazzjoni Gvern: Il-Gvern wieġeb bi stqarrija li fiha qal li jinsab sorpriż li waqt li fit-taħdidiet mal-Gvern l-Oppożizzjoni dehret kostruttiva, f’daqqa waħda ħarġet tikkritika l-iskema taċ-ċittadinanza. Il-Gvern qal li għalkemm dan jitfa’ dubji dwar l-intenzjonijiet veri tal-Partit Nazzjonalista, l-Gvern jibqa’ juri rieda tajba li jkompli jiddiskuti. Irrimarka li l-attitudni tal-Oppożizzjoni tista’ tkun ta’ dannu għal pajjiż. Fl-istqarrija l-Gvern qal li lest jilqa’ is-suġġerimenti iżda mhux beħsiebu jirriduċi l-iskema f’waħda li ma taħdimx. Il-Gvern qal li mexa’ fuq pariri ta’ esperti internazzjonali li intgħażlu wara sejħa pubblika u jinsab impenjat li ma jħallix li Malta tinqabeż minn pajjiżi li qed jagħmlu skemi simili. Il-Gvern żied jgħid li dan huwa mument ta’ għażla bejn ekonomija li tibqa’ lura u ekonomija li tħares ‘l quddiem billi titfa’ inqas piżijiet fuq min iħallas it-taxxi billi toħloq sorsi ta dħul għall-pajjiż. Ritratt: Arkivji